
			Una tarda, la tia Garlopa, després de dinar amb el seu nebot, es va quedar adormida tot fent la migdiada a la cadira. Quan es despertà, va veure que el Quico s’havia deixat una carta sobre la taula. Ella l’agafà i anà corrents al portal per veure si podia donar-l’hi, però el noi ja feia una bona estona que havia anat a treballar al teatre. Tot seguit, la va deixar a la taula, però després pensà: «I si és important? Potser primer l’hauré de llegir; i si veig que el Quico la necessita, l’hi portaré a la feina». Ella, que no era gens tafanera, mai no havia gosat remenar les coses del seu nebot. I si s’enfadava? Al cap i a la fi, tampoc ho havia de saber, perquè no pensava dir-li que l’havia llegida.

			Així doncs, la dona se’n va anar corrents a la cambra a buscar les ulleres. Tot seguit, s’assegué al balancí i es posà a llegir la carta. Aquelles lletres no anaven dirigides a ell personalment, sinó al teatre. Estava escrita en castellà, perquè el remitent era de Granada: «Necesitamos tres acomodadores, para que trabajen como tales, durante una semana, en el Teatro Real de Granada. Costeamos el viaje, así como la estancia en un hostal para dos personas». De sobte, se li van il·luminar els ulls.

			—Un viatge a Granada! Com m’agradaria pujar al carruatge de cavalls i visitar l’Alhambra.

			Al capvespre, quan el Quico va tornar del treball, ella ja havia fet el sopar i havia parat la taula. Havia deixat amb molta cura la carta al seu lloc, no fos cas que el seu nebot s’adonés que l’havia llegida. Quan el noi va asseure’s a la cadira, ella li va dir:

			—Quico, al migdia t’has deixat aquesta carta.

			—Ah, tia! No té importància, de fet és del teatre. Es veu que el tenor Plácido Domingo actuarà al Teatre Real de Granada i necessiten acomodadors, perquè es preveu que hi assisteixi molta gent.

			—Renoi, quina il·lusió poder escoltar Plácido Domingo en persona! Sobretot, quan interpreta el personatge de Simón Boccanegra.

			—Sí, tia, és de l’obra de Giuseppe Verdi. No sabia que en sabés tant, d’òpera!

			—És que l’escolto sempre a la ràdio.

			—Així doncs, li faria il·lusió anar-hi, tia? De fet no pensava ni dir-li-ho, perquè el viatge en tren és molt llarg i creia que la cansaria molt.

			—A mi? No t’ho creguis pas! El que em cansa és no fer res. Sempre estic disposada a viatjar i conèixer món.

			—Prou que ho veig, tia! Així doncs, acceptaré l’oferiment.

			—Fes-ho aviat, Quico. No fos cas que fessis tard!

			—No cregui, tia, molta gent té nens petits i no gosen deixar-los.

			—Nosaltres som lliures, com els ocells del bosc —va anunciar la dona.

			—Veu? En això té raó, tia.

			L’endemà, al matí, el noi va agafar la carta i se n’anà a treballar. La tia estava tan contenta que no pogué quedar-se a casa i va sortir al carrer. S’imaginava passejant pels jardins de Granada amb el seu nebot, i dalt d’un carro tirat per dos cavalls blancs. Li recordava els viatges que feia amb el seu avi dalt de la tartana. També pensava visitar l’Alhambra, tots els jardins que tenia i el Pati dels Lleons. De petita, n’havia sentit parlar molt i es pensava que eren de veritat. L’estranyava que tothom els visités sense tenir cap mena d’esglai, fins que de gran i esbrinà que aquells animals eren de marbre i rodejaven la font, com si volguessin custodiar-la; a més, també treien aigua per la boca, tot fent bonics sortidors.

			Un setmana després, la tia Garlopa i el Quico van pujar les maletes al tren i van començar el llarg recorregut. El noi li regalà uns binocles i a la dona li va fer tanta il·lusió que aviat es convertiren en un objecte molt especial i necessari. Els portava penjats del coll i, de tant en tant, hi mirava a través el paisatge que es veia per la finestra. Anava canviant tot sovint, de vegades era d’un verd i frondós, sobretot quan travessaven muntanyes a través de túnels molt llargs; però d’altres, era molt sec i erm, típic dels Monegres; llavors semblava, que haguessin arribat al desert.

			Un cop a la capital, el noi va demanar a la tia que s’esperés un moment, perquè aniria a buscar un taxi, ja que havien de fer transbordament per arribar a Granada. Ella, sense adonar-se’n, quedà meravellada per un edifici colonial que s’aixecava majestuós al seu davant. Les sis columnes que hi havia a l’entrada eren grans i aguantaven un retaule ple de cavallers amb armadures. Semblava que volguessin custodiar-lo. Sense cap mena de dubte, es tractava del Museo del Prado. Les portes que l’envoltaven també tenien l’efígie de personatges reials. Se sap de sempre que aquest museu, situat al passeig del mateix nom, és el més important de l’Estat, perquè va ser la galeria artística de gairebé tots els reis d’Espanya, des del segle XVI fins al XIX. S’inaugurà el 19 de novembre de 1820. Com que en aquell moment encara no era obert al públic, la tia va aprofitar que la porta era oberta perquè un camió descarregava un quadre molt gran, i hi va entrar. Ningú s’adonà de la seva presència, i ella, tota emocionada per aquelles pintures, va anar tafanejant per totes les sales. Hi havia teles molt grans que ocupaven, gairebé, tot l’espai, i també n’hi havia de molt petites. Hi eren representades totes les escoles pictòriques. Els pintors del segle XVII estaven al servei dels reis, per això aquest museu gaudia d’obres molt importants. La tia mirava amb molta atenció els retaules romànics castellans i els cartons; també les obres més importants de Goya i dels pintors renaixentistes com ara Alejo Fernández, Morales o El Greco. Li van encantar les figures d’aquest pintor, tan estilitzades que els seus personatges tenien un aire espiritual. També s’aturà davant dels grans mestres barrocs com ara Ribera, Zurbarán, Velázquez i Murillo. Després, va poder contemplar escultures i col·leccions d’esmalts i peces de cristall de roca. Quedà encisada amb aquestes obres tallades artesanalment, però en acabar la visita i voler sortir-ne, es va adonar que havia quedat tancada dins del museu. De primer, no patia gaire perquè sabia que aviat obririen les portes al públic, però sentia angúnia pel seu nebot. Què devia haver fet, en adonar-se que ella havia desaparegut? Potser havia avisat la policia i segurament, en aquell moment, ja la devien estar buscant, però el que ningú no podria imaginar-se, era que es trobés dins del museu. S’havia colat, sense cridar l’atenció de ningú, i això en faria més difícil la seva localització. Finalment, va pensar que era qüestió de temps que en pogués sortir; per això, cansada de caminar, es va asseure a l’entrada, davant de les columnes per on abans havia entrat.

			«I si avui no obren les portes? —pensava la dona—, pobra de mi!», es lamentava tota sola.

			De sobte sentí una veu que cridava:

			—Eh, per què gemegues tant?

			Ella s’aixecà per mirar al seu voltant, però no veia ningú. Fins que entre la llum que entrava per l’escletxa d’una finestra, li va semblar veure la tènue figura d’una persona que s’esvaïa. Per la mida que tenia, semblava d’un infant:

			—No tingui por de mi, soc la infanta Margarida, del quadre de Las Meninas. Segurament es deu preguntar com he pogut sortir del quadre; doncs molt fàcil: pel reflex de la llum, però només puc fer-ho quan els raigs del sol m’il·luminen. Llavors, viatjo damunt la llum, com si anés cavalcant dalt d’un cavall, però quan arriba la foscor, torno dins del quadre. Què hi fa vostè, aquí? És la primera vegada que hi veig algú a aquesta hora.

			—He entrat, ja fa una bona estona, i no puc sortir-ne. Aquest museu sembla un gran laberint sense sortida. Ets molt bonica, nena, sembles una nina! —exclamà la tia—. A més, portes un vestit molt maco.

			Mentre l’anava observant, veia una nena petita, rossa, de cabells llargs i enfundada en robes llargues i volants d’època.

			—Ja deu saber que, soc la filla del rei Felip IV. Aquest vestit me’l va fer la modista.

			—Jo soc la tia Garlopa, i m’alegro de poder-te conèixer personalment. I el gos, el pastor alemany, que normalment descansa prop teu, on és ara?

			—El pobre no pot sortir mai del quadre, perquè no li arriben els raigs de llum.

			—Deu ser molt divertit viatjar així! —exclamà la tia—. M’imagino que pots anar molt de pressa, oi?

			—Ja ho crec! També puc sortir del museu.

			—Per on?

			—Doncs per una petita finestra que hi ha a la sala de les escultures. Els responsables diuen que la llum natural pot espatllar les pintures dels quadres, per això no hi ha finestres a les sales on s’exposen les teles. En canvi, la llum que envolta les escultures en realça les siluetes i els dona un alè de vida.

			—M’hauries de fer un favor, nena. Avisaries el meu nebot, que és a fora, molt a prop d’aquí, perquè no pateixi per mi? Crec que aviat podré sortir del museu.

			—És clar! —va dir la nena—. Si he pogut sortir del quadre per la porta oberta que hi ha pintada al darrere i viatjar a través de la llum, també puc sortir d’aquest recinte. Però ara que hi penso, avui ja s’ha fet massa tard i la llum s’està esvaint. Ara mateix he de tornar a la meva estança, perquè si no, ja no podré entrar-hi i m’hauré de quedar, tota la nit, vagant per aquest recinte.

			—Ves, nena, i no t’entretinguis més, que no et trobin a faltar! Però promet-me que demà, si no han obert les portes, em faràs aquest favor.

			—No pateixi, senyora Garlopa, que serà el primer que faré.

			Després que la nena desaparegués com per art de màgia, la tia va pujar les escales cap a la sala a mirar el quadre de Las Meninas i, efectivament, ella ja hi havia arribat. El gos descansava content i tranquil amb la mirada baixa, com volent reverenciar-la i gaudir al mateix temps de la seva companyia. El glamur d’aquella pintura havia captivat la tia Garlopa, tant, que ara ja era víctima del seu encís. Després, molt trasbalsada perquè es trobava engarjolada dins d’aquell edifici tan gran, es posà a cridar:

			—Si us plau, ajudeu-me! Soc aquí, dins del museu!

			Però un gran silenci buit i espès regnava per totes les sales. Una hora després, va sentir un gran terrabastall, era el grinyolar de les portes que s’anaven obrint, a poc a poc. El porter, en veure-la asseguda a terra, la l’ajudà a aixecar-se i, tot astorat, li va preguntar:

			—¿Cómo lo ha hecho?

			—Què vol dir, jove?

			—¿Cómo ha entrado?

			—És una història molt llarga! Ara, només necessito trobar el Quico.

			—¿Quién es Quico?

			—El meu nebot! Home, sembla que li hagi d’explicar tot dues vegades!

			Llavors, ella es va espolsar el vestit i sortí per la porta gran del museu, com si res no hagués passat. L’home continuava mirant-la sense acabar d’entendre res, però ella no tenia temps d’explicar-li-ho. Ara era primordial trobar el seu nebot. Estava convençuda que, en aquell moment, el noi ja hauria mobilitzat tota la policia de la capital. Realment, però, no va ser així. Al banc que hi havia a l’altre costat de l’avinguda hi era ell, amb cara de molta preocupació. Aleshores, ella s’hi va apropar. Quan el Quico la veié, s’aixecà i li va preguntar:

			—Tia, on era? No sap que és molt perillós perdre’s en un lloc on ningú no la coneix?

			—És que no m’he perdut! Només he aprofitat per anar a visitar el Museo del Prado.

			—Però si estava tancat al públic!

			—Hi he entrat mentre descarregaven un quadre.

			—Ara ho entenc! I quan ha volgut sortir-ne, ja no ha pogut.

			—Sí, Quico, creu-me que en aquell moment he passat una mica de por.

			—Només una mica?

			—Bé, bastanta. Però m’ha agradat tant visitar les diferents estances sense pressa, que fins i tot penso que ha valgut la pena passar aquella estona d’angúnia.

			—Sabia que hi ha una llegenda que explica que als museus hi viuen fantasmes?

			—Això només passa al museu del Louvre de París! —exclamà la dona.

			—No ho sé, tia, m’imagino l’esglai que hauria tingut si mentre estava tancada sense poder sortir, s’hagués creuat amb un d’aquests personatges misteriosos.

			—Ves a saber, Quico, potser ens hauríem fet bons amics!

			—Tia, vost

